Banefilime le borraabone ba ne ba kgona jang go tlhotlheletsa batho gore ba nne bosula jaana? Ka go dirisa go lemalela ga batho mo boleong le dikeletso tsa bone. Seno se ne sa felela jang? ‘Nama yotlhe e ne ya senya tsela ya yone mo lefatsheng.’ Kgabagare, Jehofa o ne a fedisa lefatshe leo ka Morwalela wa lefatshe lotlhe mme a boloka Noa wa mosiami le ba lelapa la gagwe fela. (Genesise 6:5, 12-22) Le fa go ntse jalo, baengele bano ba ba neng ba itirile batho, ba ne ba boela legodimong ba tlontlologile. Baengele bano ba ba bosula ba ne ba tswelela ba ganetsa Modimo le lelapa la gagwe le le siameng la baengele ba ba ikanyegang. Go bonala go tloga ka nako eo go ya pele, Modimo a ne a itsa baengele bano ba ba boikepo gore ba itire batho gape. (Jude 6) Mme gone, ba ntse ba na le tlhotlheletso e kgolo mo mererong ya batho.